_:n3bc01357105d4c3ea25a8f1db742e555xb0
<http://schema.org/articleBody>
"Hosszú hónapok után összeállt a világ első űrbe induló turistajáratának utaslistája. Utolsóként a 82 éves  Wally Funk neve került fel, aki \"tiszteletbeli vendégként\" lehet a fedélzeten. Az egykori pilótanő mellett Bezos fivére és egy jótékonysági árverés győztese lesz a New Shepard rakétán, amely tíz percet tölt majd a világűrben, mielőtt visszatérne a Földre. Funk egyike volt azoknak a Mercury 13 programban résztvevő nőknek, akik űrhajóskiképzést kaptak az 1960-as években, de sohasem juthattak ki az űrbe vagy válhattak a NASA űrhajóscsapatának tagjaivá, mert nők voltak. Abban az időszakban a NASA összes űrhajósa férfi és katonai tesztpilóta volt. Funk volt az amerikai Szövetségi Légügyi Hivatal első női ellenőre és a Nemzeti Közlekedésbiztonsági Hivatal első női repülésbiztonsági felügyelője. 19 600 órát repült, és több mint 3000 embert tanított repülni.   Bezos közösségi oldalán közzétett videójában Funk elmesélte, hogy \"mesésen\" érzi magát a meghívás miatt, hiszen őt soha semmi sem tarthatta vissza. A 82 éves Funk lesz a legidősebb ember, aki valaha az űrbe jutott. Túlszárnyalja John Glennt is, aki 77 évesen állította be a korábbi rekordot 1998-ban, a Discovery űrsikló fedélzetén. Az első amerikai női asztronauta Sally Ride volt, aki a Challenger űrrepülőgép fedélzetén többek közt a robotkarok működtetéséért felelt 1983-ban. A Bezos fivérek mellett még egy meg nem nevezett licitáló is lesz a New Shepard fedélzetén, aki egy júniusi aukción 28 millió dollárt azaz nyolcmilliárd forintot fizetett a kalandért. A licit összegét a Blue Origin alapítványának, a ClubforFuture-nek adományozzák. A Bezos-féle űripari vállalkozás július 20-ra, az Apollo-11 Holdra szállásának napjára hirdette meg első emberes űrutazását a New Shepard űrhajóval, egy rakéta-kapszula kombinációval. A kapszula háromszor olyan magas, mint egy Boeing-747-es repülőgép, és a legnagyobb, amely valaha is megjárta a világűrt. A tízperces úton az űrhajó mintegy 100 kilométer magasra viszi fel az utasokat, ahol azok láthatják a Föld görbületét és megtapasztalhatják a súlytalanságot. A kapszula ejtőernyővel tér vissza a Földre. Az űrhajón hat embernek van hely. Jeff Bezoson kívül két másik milliárdos, Elon Musk és Richard Branson is milliárdokat költ rakétafejlesztésre, de Bezos az első, aki az űrbe repül egy saját cége által fejlesztett űrhajóval, a Blue Originnel, amely eddig 15 tesztrepülést végzett, de egyet sem emberrel a fedélzetén. Ami késik, nem múlik A brit milliárdos, Richard Branson is kezdi beérni a legnagyobbakat. Űrhajóvállalata pénteken jelentette be, hogy a Szövetségi Repülésügyi Hatóság megadta az engedélyt, hogy a Virgin Galactic utasokat szállíthasson az űrbe Új-Mexikóból.  Branson valószínűleg július 11-én repül a világűr peremére az Egyesült Államokban két évtizede fejlesztett Unity rakéta hátsó ülésén. Az űrjármű 90 kilométeres magasságig fog feljutni, a fedélzetén utazók így kapnak pár percnyit a súlytalanságból, és megnézhetik a Föld görbületét. Eredetileg csak négy tesztelőt lőttek volna ki az űrbe, de miután Bezos vállalkozott a veszélyes útra, Branson maga is úgy döntött, hogy elfoglalja az egyik helyet. Most ő lesz a négy tesztelő egyike Beth Moses, a Galactic vezető űrhajós oktatója, Colin Bennett vezető mérnök és Sirisha Bandla kormányzati ügyekért felelős alelnök mellett. A két pilóta elöl Dave Mackay és Michael Masucci lesz.   Branson kereskedelmi űrutazási szolgáltatást akar indítani. Nagyjából 600-an már be is fizették az előleget a kirándulásra. A nagyvállalkozó repülése azt jelenti, hogy ezek a jelentkezők lassan a teljes 100 millió forintos jegyárat is befizethetik, nemsokára pedig elindulhatnak a csillagok közé.   Július 11-én nyílik egy úgynevezett repülési ablak, erre a vasárnapra tervezik a fellövést, ám kedvezőtlen időjárási viszonyok vagy esetleges technikai hibák miatt ez változhat. Ha Branson missziója sikerrel jár, akkor lépéselőnyt szerez az űrturizmusban riválisával, az Amazon-alapító Jeff Bezosszal szemben. A Blue Origin és SpaceX űrkapszuláival ellentétben, amelyeket a földről indítanak újrafelhasználható rakétákkal, a Virgin Galactic szárnyas űrhajóját a levegőből, egy repülő gyomrából indítják útnak. Az űrhajó 2018 óta háromszor jutott fel az űrbe, két pilótával a pilótafülkében, a második útra pedig a vállalat egy harmadik alkalmazottját is felvitték."
<https://hu.euronews.com/2021/07/02/82-eves-pilotanovel-repul-eloszor-az-urbe-jeff-bezos>